อสม.-อสส. ขอบคุณรัฐบาล อนุมัติค่าตอบแทน 3 เดือน พร้อมให้คำมั่นเป็นแกนนำสุขภาพเฝ้าระวัง ป้องกันดูแลสุขภาพในชุมชน ขจัดโรคโควิด 19 ให้หมดไปจากประเทศไทย
นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.) กระทรวงสาธารณสุข กล่าวว่า จากการประชุมคณะรัฐมนตรี ได้อนุมัติในโครงการค่าตอบแทน เยียวยา ชดเชยและเสี่ยงภัย สำหรับการปฏิบัติงานของอสม. ในการเฝ้าระวัง ป้องกันและควบคุมการแพร่ระบาดโรคโควิด19 จำนวน 3 เดือน ตั้งแต่เมษายน-มิถุนายน 2564 เดือนละ 500 บาทต่อคน เพื่อเป็นค่าตอบแทน เยียวยา ชดเชย และเสี่ยงภัยสำหรับการปฏิบัติงานของ อสม. ที่ปฏิบัติงานมาอย่างต่อเนื่อง ในการเฝ้าระวัง ป้องกัน และควบคุมการแพร่ระบาดของโควิด-19 ในชุมชน ซึ่ง กรม สบส. ได้สนับสนุน ส่งเสริมบทบาทของ อสม.ในการสื่อสาร ให้ความรู้ สร้างความเข้าใจเกี่ยวกับวัคซีนป้องกันโรคโควิด รวมถึงสำรวจและติดตามอาการประชาชนกลุ่มเป้าหมายที่ได้รับวัคซีนในชุมชน โดย อสม. เคาะประตูบ้านให้ความรู้ สื่อสารสร้างการรับรู้แก่ประชาชนไปแล้วกว่า 3 ล้านหลังคาเรือน และออกให้คำแนะนำ และลงทะเบียนรับวัคซีนในประชาชนกลุ่มเป้าหมายไปแล้วกว่า 1 ล้านคน ลงทะเบียนผ่าน Line@“หมอพร้อม” จำนวน 136,897 คน ผ่าน สมาร์ท อสม. จำนวน 97,622 และผ่านระบบคัดกรองของ รพ.สต./หน่วยบริการสุขภาพ จำนวน 1,092,318 คน          ด้านนายจำรัส คำรอด ประธานชมรม อสม. แห่งประเทศไทย กล่าวว่า ขอขอบคุณพลเอก ประยุทธ์ จันทร์โอชา นายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ที่เห็นความสำคัญการปฏิบัติงานของ อสม. ผมในนามประธานชมรม อสม. แห่งประเทศไทย ขอให้คำมั่นว่า อสม.ทุกคนจะให้ความร่วมมือกับเจ้าหน้าที่สาธารณสุขทุกสถานบริการสุขภาพ จะทุ่มเท ร่วมแรง ร่วมใจกันในการปฏิบัติงานในการเฝ้าระวัง ป้องกัน สร้างความรับรู้ สร้างความเข้าใจเรื่องวัคซีนที่ถูกต้องกับประชาชนในชุมชน และติดตามอาการข้างเคียงหลังจากได้รับวัคซีนต่อไป          นางวิศัลย์สิริ ตันตระกูล ประธานชมรมอาสาสมัครสาธารณสุขกรุงเทพมหานคร (อสส.) กล่าวว่า ขอขอบคุณ รัฐบาลที่สนับสนุนการทำงานของ อสส.มาโดยตลอด ด้วยสถานการณ์ในพื้นที่ กทม.เป็นพื้นที่ที่พบผู้ติดเชื้ออย่างต่อเนื่อง อสส.ยังมีบทบาทสำคัญในการเฝ้าระวัง ป้องกันโรคโควิด 19  การได้รับการสนับสนุนจากรัฐบาลในครั้งนี้ ถือเป็นการสร้างขวัญ และกำลังใจของ อสส. ที่เป็นบุคลากรด่านหน้าที่สำคัญอีกส่วนหนึ่ง